Масавае забойства ў Керчы

**Ма́савае забо́йства ў Ке́рчы** адбылося ўдзень 17 кастрычніка 2018 року. Паводле афіцыйных зьвестак, памерла 21 чалавек зь ліку навучэнцаў і пэрсаналу навучальнае ўстановы, пацярпелі 73 чалавекі.

## Хада падзеяў
Паводле цяперашняй вэрсіі сьледзтва, 17 кастрычніка 2018 року ля 11:40 (UTC+3) падазраваны ў зьдзейсьненым масавым забойстве Ўладзіслаў Расьлякоў, маючы пры сабе самаробчыя выбуховыя прылады ды помпавую стрэльбу, пранік на тэрыторыю Керчанскага палітэхнічнага каледжу праз плот, зайшоў у будынак праз запасны ўваход і парушыў на другі паверх.

Пакінуўшы на другім паверсе сумку з стрэльбаю, Расьлякоў спусьціўся на першы паверх. Некаторы час маладзён месьціўся ў вэстыбюлі каледжу, пасьля накіраваўся ў ядальню, дзе пакінуў сумку з начыненаю мэталічнымі элемэнтамі самаробнаю выбуховаю прыладаю, а потым, аддаліўшыся на бясьпечную адлегласьць, прывёў дадзеную прыладу ў дзеяньне. Далей, зноў вярнуўшыся на другі паверх, Расьлякоў узброіўся помпаваю стрэльбаю і пачаў прыцэльны агонь па ўсіх людзях, якія былі ў ягонай зоне бачнасьці.

Паводле ўспамінаў некаторых відавочцаў, усяго выбухаў было некалькі, а таксама было чуваць стрэлы з аўтаматычнае зброі, што выклікала здагадкі пра тое, што нападнікаў магло быць некалькі. Выданьне «Новая газета» прыводзіла словы студэнта каледжа Віктара, які адзначаў, што чуў ня менш за 10 стрэлаў, заразом, паводле ягоных словаў, гэта была адзінкавая стральба, а не аўтаматная чарга.

Пасьля зьдзяйсьненьня злачынства Расьлякоў накіраваўся да бібліятэкі каледжу, дзе, паводле вэрсіі сьледзтва, зьдзейсьніў самагубства, стрэліўшы сабе ў галаву з ружжа.

А 11:48 сыґнал пра здарэньне паступіў на пульт цэнтралізаванае аховы прыватнага ахоўнага прадпрыемства «Альфа», што ісьніла ахову будынка; дзяжурная ґрупа прыбыла да каледжу праз 10 хвілінаў. Прыкладна ў гэты ж час паведамленьні пра напад на навучальную ўстанову паступілі ў праваахоўныя орґаны і экстраныя службы места. А 12:00 мэдыкамі службы хуткае мэдычнае дапамогі была распачатая эвакуацыя пацярпелых, а 12:40 будынак каледжа быў цалкам ачэплены супрацоўнікамі сілавых ведамстваў. Для аказаньня дапамогі аварыйным службам у расчыстцы завалаў камандаваньне Паўднёвае вайсковае акругі вылучыла больш за 200 вайскоўцаў і каля 100 адзінкаў цяжкае тэхнікі.

## Загінулыя і параненыя
Усяго ў выніку нападу загінуў 21 чалавек: 15 студэнтаў, 5 працоўнікаў каледжа ды сам меркаваны злачынец. Паводле інфармацыі Цэнтру мэдыцыны катастрофаў Крыму, агульная колькасьць пацярпелых склала 73 чалавекі; Міністэрства аховы здароўя Рэспублікі Крым паведаміла, што 50 чалавек зь ліку пацярпелых былі шпіталізаваныя.

## Падазраваны

Падазраваны ў зьдзяйсьненьні злачынства — васямнаццацірочны Ўладзіслаў Ігаравіч Расьлякоў (нарад. 2 траўня 2000 року); ягонае цела з агнястрэльным параненьнем было знойдзена ў памяшканьні бібліятэкі каледжа; сьледзтва мяркуе, што нападаўца застрэліўся.

Паводле паведамленьняў сродкаў масавае інфармацыі, Расьлякоў быў залічаны ў Керчанскі палітэхнічны каледж 2015 року і навучаўся на 4 курсе па адмысловасьці «Мантаж, наладка і эксплюатацыя электраабсталяваньня прамысловых і грамадзянскіх будынкаў».

Крыніца інфармацыйнага аґенцтва «РИА Новости» ў праваахоўных орґанах паведаміла, што Расьлякоў плянаваў свае дзеі з студзеня 2017 року і дзеяў паасобку. Незадоўга да падзеяў 17 кастрычніка ён леґальна набыў агнястрэльную зброю (помпавая стрэльба Hatsan), атрымаў дазвол на яе ад Расґвардыі.
На заняткі па абыходжаньні з зброяй у Сімфэропалі Ўладзіслаў запісаўся 18 ліпеня 2018 року, дзе прайшоў 6-гадзінны курс, на якім яму выкладалі тэхніку бясьпекі і правілы абыходжаньня са зброяю, а таксама аказаньне першае мэдычнае дапамогі. Пасьля праходжаньня курсу Ўладзіславу было выдадзенае пасьведчаньне. 13 верасьня 2018 року Расьлякоў набыў у керчанскай збраявой краме «Сокол» 150 набояў з карцеччу.

На падставе дзеяў меркаванага злачынца і іх пасьлядоўнасьці адразу некалькі выданьняў выказалі здагадку, што напад натхнёны вядомым масавым забойствам у школе «Калумбайн» 1999 року ў ЗША; у прыватнасьці, сваім выглядам Расьлякоў нібыта пераймаў ня толькі самога Эрыка Гарыса, але й яго бэлетрызаваны вобраз у кінафільмах.

## Расьсьледаваньне

### Расея
Неўзабаве пасьля здарэньня Нацыянальны атрытэрарыстычны камітэт Расеі абвясьціў пра падрыў у каледжы неўсталяванае выбуховае прылады, улады Рэспублікі Крым абвясьцілі рэжым надзвычайнае сытуацыі. Першапачаткова Фэдэральнаю службаю войскаў нацыянальнае ґвардыі ды Сьледчым камітэтам Расейскае Фэдэрацыі здарэньне разглядалася як тэрарыстычны акт, аднак затым узбуджаная крымінальная справа была перакваліфікаваная — сьледзтвам былі ўгледжаныя прыкметы злачынства, прадугледжанага пунктамі «а» ды «е» часткі 2 артыкула 105 Крымінальнага кодэксу РФ (забойства двох ды больш асобаў агульнанебясьпечным спосабам).

Па справе аб масавым забойстве былі прызначаныя судова-мэдычныя, балістычныя й іншыя экспэртызы. Падазраванаму Ўладзіславу Расьлякову была прызначаная пасьмяротная псыхолага-псыхіятрычная экспэртыза. Супрацоўнікамі праваахоўных орґанаў былі праведзеныя ператрусы ў жылых памяшканьнях, якія належаць сваякам Расьлякова, і ў здымнай кватэры, у якой меркаваны забойца пражываў разам з маці, а таксама адабраныя рэчы, якія маюць значэньне для расьсьледаваньня.

### Украіна
Пракуратураю Аўтаномнае Рэспублікі Крым, што месьціцца ў Кіеве, была ўзбуджаная крымінальная справа па прыкметах злачынства, прадугледжанага часткаю 3 артыкула 258 Крымінальнага кодэксу Ўкраіны (тэрарыстычны акт, што прывёў да гібелі людзей).

У інтэрвію інфармацыйнаму аґенцтву «Інтэрфакс-Украіна» кіраўнік пракуратуры Аўтаномнае Рэспублікі Крым Гюндуз Мамедаў заявіў, што факт знаходжаньня Крымскага паўвостраву пад кантролем Расейскае Фэдэрацыі не пазбаўляе Ўкраіну правоў на эфэктыўнае расьсьледаваньне справы. «Вядома, мы ўсьведамляем усю складанасьць і не будуем ілюзіяў наконт таго, што зможам забясьпечыць расьсьледаваньне гэтак, як калі б мы былі на тэрыторыі Крыму. Але мы мусім прыняць усе магчымыя, вычарпальныя меры, каб высьветліць сытуацыю, максымальна ўсталяваць факты, ня даць імі маніпуляваць, і каб вінаватыя ў гэтай страшнай траґедыі панесьлі кару», — адзначыў пракурор. Апроч іншага, Мамедаў падкрэсьліў, што ўкраінскаму боку важна ўпэўніцца ў тым, што расейскія дзяржаўныя орґаны праводзяць «усе неабходныя сьледчыя дзеі паўнавартасна ды аб’ектыўна» і прадпрымаюць «усё магчымае для ўсталяваньня ісьціны», а таксама дазволіў магчымасьць перакваліфікацыі або нават закрыцьця справы.

## Рэакцыя

Прэзыдэнт Расеі Ўладзімер Пуцін ды прэзыдэнт Эґіпту Абдэль Фатах аль-Сісі ў рамках сумеснае заявы прэсе па выніках двухбаковае сустрэчы ўшанавалі памяць загінулых у Керчы хвілінаю маўчаньня. Заплянаваныя раней пашыраныя перамовы паміж прадстаўнікамі дзяржаваў былі скасаваныя. Спачуваньне ў сувязі з траґедыяю выказалі Фэдэральны канцлер Нямеччыны Анґела Мэркель ды прэзыдэнт Беларусі Аляксандар Лукашэнка. Прэзыдэнт Украіны Пятро Парашэнка на сустрэчы з украінскаю дэлеґацыяю ў парлямэнцкай асамблеі Рады Эўропы выказаў спачуваньні ўкраінцам, якія страцілі дзяцей у Керчы. 18, 19 ды 20 кастрычніка 2018 року ў Рэспубліцы Крым й Севастопалі абвешчаныя днямі жалобы па ахвярах траґедыі. 19 кастрычніка таксама было абвешчанае днём жалобы ў Тарнопальскай вобласьці Ўкраіны.

## Заўвагі

## Крыніцы

## Вонкавыя спасылкі
* 

Катэгорыя:Стральба ў адукацыйных установах
Катэгорыя:Масавыя забойствы ў Расеі
Катэгорыя:Масавыя забойствы ва Ўкраіне
Катэгорыя:Забойствы ў 2018 годзе
Катэгорыя:Гісторыя Керчы